Kotkassa epäillään useita koiranmyrkytystapauksia. Asia huolestuttaa paikallisia koiraihmisiä.

Kolmen bostoninterrierin kuolinsyyksi paljastui pihalle heitetty myrkky. Kuvituskuva ei liity tapaukseen. Mostphotos

Kotkan Ruonalassa kolme bostoninterrieriä on kuollut myrkytyksen seurauksena viime viikolla.

Asiasta uutisoi ensin Yle.

Kuolintapausten lisäksi myrkytysepäilyistä on raportoitu Karhuvuoren alueella. Asukkaat ovat jakaneet tietoa Facebookissa kyseisistä epäilyistä.

– Meidän tieltä kolme bostoninterrieriä myrkytettiin. Yhden tutun koira sai kanssa myrkkyä reilu viikko sitten, mutta se pelastui siitä kyllä, kertoo samalla kadulla asuva Suvi Coert.

Kuulopuheiden mukaan yksi koira Coertin lähistöllä oli myös saanut myrkkyä ja menehtynyt.

– Sitten on löytynyt epäilyttäviä leivänpalasia ja tällaisia, joissa on saattanut olla myrkkyä ja niitä on lähetetty tutkimuksiin.

Tapaukset huolestuttavat kovasti Coertia, jolla itsekin on koira.

– Tosi vihainen olen, että joku hullu myrkyttelee ja tosi varovainen pitää olla, ettei koira nappaa mitään suuhun. Tosi inhottavaa. Saattaahan joku lapsikin sen napata ja muut eläimet myös. Joitain vuosia sitten on ollut epäilyksiä, mutta ei tässä määrin, hän kertoo.

Kuonokoppa ratkaisu

Kymen koirapalvelun yrittäjä, koirankouluttaja Jaana Penttinen on vuosien mittaan kuullut Kouvolan ja Kotkan alueilla useista vastaavista tapauksista.

Useimmiten koirien myrkytystapauksia tulee esiin juuri keväisin.

– Vuosien varrella tiettyjä paikkoja on, missä niitä uudestaan ja uudestaan esiintyy. Ikävän harvoin ne tekijät taitavat kiinni jäädä. Ikävänkin yleistä se on ja sellaisia ryppäitä tulee.

Penttisen mukaan lähes ainoa vaihtoehto estää varmuudella vieraiden asioiden joutuminen koiran suuhun on kuonokoppa.

– Se on yksi vaihtoehto, mutta se saattaa olla hankala, jos ei ole sitä koiralle opettanut. Tietenkin se kannattaa opettaa pennusta asti. Lisäksi koira pitää kouluttaa niin, ettei maasta saa poimia mitään. Nämä kaksi tulevat päällimmäisenä mieleen. Omien koirien kanssa lenkkeilemme sellaisissa rauhallisissa maastoissa. Koiravihaajien oletan laittavan syöttejä sellaisiin maastoihin, joissa on paljon koiria.

Koirien myrkyttäjille Penttisellä ei riitä ymmärrystä.

– Ala-arvoista ja idioottimaista. Muita keinoja täytyy olla puuttua asioihin kuin myrkkyjen viljely maastoon.

Ylen haastatteleman poliisin mukaan tapauksia ei ole vielä tuotu poliisin tietoon.